《次韵景仁寄君实决乐议之作》
宋代·范纯仁

馀生苦多难，所向招诋谰。前年失二子，悲肠剧刳剜。

悸魂念职守，忧患何瀰漫。叫阍辄自陈，闻者为辛酸。

朝恩俯从欲，幸忝留司官。薄廪沾甑釜，尚愧远祖丹。

西都多巨公，贤哲罗衣冠。亲炙挹高义，朝夕陪清欢。

蒹葭倚白玉，蚁蛭对层峦。肴羞屡陈列，桃梨烦雕钻。

翰林壶冰洁，秘殿朱绳端。远识固莫测，确论宜不刊。

立行皆表的，析埋亡髀髋。从容及议乐，辩论生酒阑。

相圃众如堵，楚战惴旁观。辞锋奋铦利，学海翻波澜。

解带拒班输，登坛劫齐桓。焚舟却魏武，火牛快田单。

守义若据险，持说侔执干。当仁不相让，食马几及肝。

听者如馁人，得味皆珍餐。折衷无圣师，简编阙且残。

谁能置轻重，愈见制作难。两家难未解，宜僚徒弄丸。

辨璞待炎火，知松须岁寒。善教已乃孚，大器久始完。

人虽不我合，留俾后世看。行道匪彊聒，贤蕴宁遽殚。

用舍系所逢，明哲固能安。乐天复知命，颐养资广胖。

作者简介：范纯仁（1027年6月－1101年），字尧夫，谥忠宣。 北宋大臣，人称“布衣宰相”。参知政事范仲淹次子。1027年6月，范纯仁生于南京应天府。宋仁宗皇祐元年进士。曾从胡瑗、孙复学习。父亲殁没后才出仕知襄邑县，累官侍御史、同知谏院，出知河中府，徙成都路转运使。宋哲宗立，拜官给事中，元祐元年同知枢密院事，后拜相。宋哲宗亲政，累贬永州安置。范纯仁于宋徽宗立后，官复观文殿大学士，后以目疾乞归。建中靖国年间去世，追赠开府仪同三司，谥号忠宣。著有《范忠宣公集》。